Bejaarde man sterf ná plaasaanval  (Argieffoto) ŉ 87-jarige man is dood nadat hy en sy seun op ŉ plaas by Kameel naby Stella in Noordwes aangeval is. Die pa en sy 57-jarige seun is omstreeks 03:00 Sondag op die plaas Sukses op die Geysdorp-grondpad deur vyf gewapende mans aangeval. Die aanvallers se gesigte was bedek. Volgens kapt. Sam Tselanyane, polisiewoordvoerder, het die mans die pa en seun oorrompel, vasgebind en aangerand. “Die aanvallers het die huis geplunder en met selfone, ŉ rewolwer en ammunisie, klere, ŉ televisie en ŉ mikrogolfoond in die slagoffers se wit Isuzu-bakkie op die vlug geslaan.” Die slagoffers het hierna op ŉ naburige plaas gaan hulp soek. Volgens Tselanyane het die slagoffers matige beserings opgedoen. Die pa is egter kort ná die aanval oorlede. Volgens berigte het hy moontlik ŉ hartaanval gehad weens die skok van die voorval. Die oorsaak van sy dood moet nog bepaal word. Die polisie ondersoek ŉ saak van roof en het ŉ geregtelike doodsondersoek begin.